ZAPISNIK

Sa 26. sjednice Gradskog vijeća Grada Cresa koja je održana 2. ožujka 2016. godine u Gradskoj vijećnici Grada Cresa, s početkom u 14.00 sati.

Na sjednici je prisutno 10 vijećnika i to: Marčelo Damijanjević, predsjednik Gradskog vijeća; vijećnici: Lara Bressan Antonina, Oliver Filipas, Dragan Medarić, Nenad Kučić, Gaetano Negovetić, Fiorenco Pinezić, Anton Čule, Samir Mujagić i Petar Miočić. Odsutni: Maja Sepčić, Branko Benvin i Patris Salković.

Na sjednici su još prisutni: Kristijan Jurjako, gradonačelnik Grada Cresa; Nada Kremenić, pročelnica Upravnog odjela za proračun i financije, komunalni sustav i prostorno planiranje; Marko Ferlora, viši stručni suradnik za poljoprivredu i ruralni razvoj; Walter Salković, voditelj Odsjeka za stručne poslove gradonačelnika; Jelena Dunato, ravnateljica Creskog muzeja; Eduard Dajčman; Bojan Purić, predstavnik tiska i Patricija Purić, pročelnica Ureda Grada, koja vodi ovaj zapisnik.

Marčelo Damijanjević otvorio je 26. sjednicu, te dao na usvajanje zapisnik sa 25. sjednice Gradskog vijeća.

Jednoglasno je usvojen zapisnik sa 25. sjednice Gradskog vijeća koja je održana 22. siječnja 2016. godine.

Jednoglasno je usvojen sljedeći

**Dnevni red:**

1. Aktualni sat.
2. Prijedlog odluke o osnivanju poduzetničke zone „Loznati“
3. Prijedlog odluke o popisu pravnih osoba od posebnog interesa za Grad Cres.
4. Prijedlog zaključka o davanju prethodne suglasnosti na „Pravilnik o unutarnjem ustrojstvu i načinu rada Creskog muzeja“.

**Ad. 1. Aktualni sat**

Petar Miočić i Gaetano Negovetić očitovali su se o dobivenim odgovorima na vijećnička pitanja.

Lara Bressan zatražila je da se pošalje požurnica Veterinarskoj stanici radi očitovanja na pitanje u vezi vetrinarske skrbi u Cresu.

Fiorenco Pinezić postavio je sljedeće vijećničko pitanje:

1. U Grad Mali Lošinj svaki mjesec dolazi urolog iz Rijeke. Plaćen je od Grada Malog Lošinja i njihove Turističke zajednice. Taj urolog bi dolazio i u Cres jednom mjesečno, ali bi Grad za njegov dolazak trebao izdvojiti neka sredstva. S obzirom da u ambulanti u Cresu postoji prostor, da li postoji mogućnost da urolog ili neki drugi specijalist dolazi u Cres?
2. U Udruzi umirovljenika su jako ogorčeni jer nisu dobili pismeno da im se odbija zahtjev za prostorom preko puta Lučke kapetanije. Nisu bili pozvani ni na Urbanistički odbor. Rečeno im je da će im se dati jedna prostorija, ali taj prostor nije pogodan a popravak puno košta. Zatražili su da se njihov zahtjev još jednom razmotri, da se u novoj zgradi koja se namjerava graditi predvidi jedan prostor i za njih. Puno su napravili za Cres i traže da njihov zahtjev bude posebna točka dnevnog reda, pa bi oni direktno sve objasnili vijećnicima.

Petar Miočić postavio je sljedeća vijećnička pitanja:

1. U odgovoru na vijećničko pitanje koje je postavio na prošloj sjednici utvrđeno je da je korišteno službeno vozilo i u kojem periodu. Postavio je pitanje u koje svrhe je zamjenica Gradonačelnika koristila to vozilo, u koja mjesta je odlazila i koliko to sve košta.
2. Zatražio je podatak koliku naknadu u bruto i neto iznosu ima zamjenica gradonačelnika?
3. Na cesti prema Lubenicima ima dosta rupa pa s obzirom da je u tijeku asfaltiranje ceste, bilo bi dobro da se te rupe poprave.

Nenad Kučić postavio je sljedeća vijećnička pitanja:

1. U kojoj je fazi izgradnja lučice na Grabru i kada će biti dovršena?
2. Po kojim će se kriterijima dodjeljivati vezovi u lučici Grabar?

Gaetano Negovetić postavio je sljedeća vijećnička pitanja:

1. U starom dječjem vrtiću postoji prostor za udruge koji koristi veći broj udruga i često se ne može doći na red kako bi se održao sastanak. Zamolio je da li je moguće koristiti vijećnicu ili drugi prostor u Gradu za sastanke Gradskog odbora HDZ-a Cres?
2. Jedna zgrada u Jadranskoj obali je u jako lošem stanju. Ne zna tko je vlasnik, ali je zamolio Grad da se intervenira odnosno da se pokrene postupak sanacije, dok netko ne strada. U blizini je Dom za odgoj djece, vrata su ruševna, djeca ulaze u tu zgradu i može se svašta desiti.
3. Kao ustanova, Dom za odgoj djece imao je zaseban prostor radione. Taj prostor je preuzeo Grad i bilo je rečeno da će se dodijeliti Udruzi umirovljenika. Interesira ga da li je to dodjeljeno, da li postoje planovi za rekonstrukciju tog prostora, a ako više nije namjenjen za umirovljenike, što se planira s tim prostorom?

Marčelo Damijanjević pročitao je pitanja koja je pismenim putem postavila vijećnica Maja Sepčić:

1. Kada će Komunalne usluge početi sa naplatom sukladno zakonu, tj. po količini odveženog otpada? Dok nema gradske firme koja nije strateška, privatne se uništava naplatom odvoza otpada i do 5.000,00 kn.
2. Što Grad radi po pitanju povlačenja sredstava iz EU fondova? Molim pismenu specifikaciju dobivenih sredstava po godinama, iznosima i projektima. Koja je osoba u Gradu Cresu zadužena za pisanje projekata?
3. Zašto se sjednice održavaju za vrijeme radnog vremena sredinom tjedna? Može li se promijeniti dan i sat održavanja, kako bi zaposleni mogli prisustvovati?

Marčelo Damijanjević postavio je sljedeća vijećnička pitanja:

1. Iznio je problem javne rasvjete na dijelu Melina koji je pismeno obrazložila grupa građana. Isti dopis upućen je i na Grad Cres, pa se nada da će se taj problem riješiti.
2. Drugo pitanje odnosi se na davanje mišljenja Konzervatorskog odjela u Rijeci na boje fasada u Cresu. U posljednje vrijeme dosta pročelja zgrada obojano je u sivu ili boju pijeska. Vlasnici zgrada koji su zatražili mišljenje Konzervatorskog odjela dobili su uputu da se pročelja obojaju u tu boju. Ranije su pročelja bojana u pastelne boje i nije bilo nikakvih problema. U Urbanističkom planu nije ništa propisano. Zgrade koje imaju poseban status podliježu pod zaštitu konzervatora pa je logički da za te zgrade Konzervatorski odjel daje svoje mišljenje. Pitanje je da li Konzervatorski odjel ima namjeru da se sve zgrade u Cresu oboje u te dvije boje i ako je to tako, smatra da je potrebna šira rasprava. Živimo od turizma i ne zna kako će to djelovati na naš Grad, nigdje se ne fotografiraju sive zgrade. Zadnja veća rasprava bila je prilikom projektiranja i uređenja rive i izabrana je plava boja tenda, te su se tada i konzervatori s tim složili. Ako je namjera konzervatora da se sve oboji u sivo njegovo je mišljenje da to traži jednu širu raspravu i javnosti, vijećnika i drugih stručnjaka. Zatražio je da se njegovo pitanje proslijedi Konzervatorskom odjelu u Rijeci.

Kristijan Jurjako i Marčelo Damijanjević odgovorili su na dio pitanja.

**Ad.2.**

Marko Ferlora obrazložio je Prijedlog odluke o osnivanju poduzetničke zone “Loznati”.

Marčelo Damijanjević istaknuo je da je jedan od razloga sazivanja ove sjednice upravo donošenje ove odluke kako bi se do 8. ožujka 2016. mogli kandidirati na natječaj za dodjelu sredstava koja se dodjeljuju za razvoj poduzetničkih zona. Tu zonu Grad Cres ima predviđenu Urbanističkim planom ali ipak treba posebna odluka Gradskog vijeća.

Gaetano Negovetić podržava ovu odluku ali se već razgovaralo o tome i prije ali nije došlo do realizacije. Pitanje je da li ima zainterisiranih za izgradnju te zone, jer Grad ipak troši sredstva. Tako imamo i zonu u Orlecu pitanje je da li se tamo nešto događa. Kandidirajmo to što prije pa da se ta zona realizira.

Kristijan Jurjako naglasio je da se požurilo s prijedlogom ove odluke zbog kandidiranja za projektnu dokumentaciju za infrasturkturu. Interes za tu zonu iskazala je Poljoprivredna zadruga Loznati i oni su ozbiljno zainteresirani. Nema smisla da se u naše planove unesu zone i godinama se ništa ne realizira. Planovi sa donose da bi se realizirali.

U raspravi su još sudjelovali Gaetano Negovetić, Kristijan Jurjako i Marčelo Damijanjević.

Nakon zaključene rasprave, jednoglasno je donesena sljedeća

**Odluka:**

Usvaja se Odluka o osnivanju poduzetničke zone “Loznati”. Odluka o osnivanju poduzetničke zone Loznati objaviti će se u “Službenim novinama” Primorsko-goranske županije.

**Ad.3.**

Patricija Purić obrazložila je Prijedlog Odluke o popisu pravnih osoba od posebnog interesa za Grad Cres.

Bez rasprave, jednoglasno je donesena sljedeća

**Odluka:**

Usvaja se Odluka o popisu pravnih osoba od posebnog interesa za Grad Cres. Odluka o popisu pravnih osoba od posebnog interesa za Grad Cres objaviti će se u “Službenim novinama” Primorsko-goranske županije.

**Ad. 4.**

Jelena Dunato, ravnateljica Creskog muzeja, obrazložila je Pravilnik o unutarnjem ustrojstvu i načinu rada Creskog muzeja.

Dragan Medarić podnio je amandman u kojem traži da se iz Pravilnika izbrišu odredbe koje se odnose na koeficijente za plaću. U Statutu muzeja je izričito naveden drugi akt koji se odnosi na plaće a to je pravilnik o plaćama, te bi ta materija trebala biti utvrđena u tom aktu.

Marčelo Damijanjević pojasnio je da vijeće daje samo suglasnost na Pravilnik koji je predložila ravnateljica. Ne mogu se predlagati klasični amandmani već se može predložiti ravnateljici da ukoliko se slaže, izmijeni tekst.

Gaetano Negovetić smatra da je akt uglavnom dobar .Slaže se s idejom da odredbe o koeficijentima za plaću ne moraju tu stajati. Taj muzej je i do sada radio kako treba ali sada, s novim vodstvom i novim aktima traži se da profunkcionira na drugi način. Opisi radnih mjesta bi trebali biti važeći za sve djelatnike pa i za ravnatelja bi trebalo odrediti točno što radi.

Marčelo Damijanjević istaknuo je da je pozitivno da je nova ravnateljica već poslala Pravilnik na suglasnost Gradskom vijeću. Samim izdvajanjem muzeja iz Pučkog učilišta u Proračunu se moralo predvidjeti veća sredstva plus sredstva za stalni postav. U ovom Pravilniku opisuju se radna mjesta te su određeni koeficijenti za ta radna mjesta. Muzej se najvećim dijelom financira iz Proračuna Grada i kod planiranja radnih mjesta treba biti oprezan te ne bi bilo dobro da kod sljedećeg rebalansa ne bude novca za plaće. Što se tiče popisa radnih mjesta u Pravilniku, veći dio njih je popunjen ali su navedena i dva radna mjesta koja nisu popunjena. Predlaže da se ta dva radna mjesta brišu jer sada nisu potrebna. Tu su upisani koeficijenti koji možda tu ne bi trebali biti jer je predviđen pravilnik o plaćama. Isto tako, trebalo bi usporediti plaće u svim ustanovama Grada. Mišljenja je da ravnatelj Muzeja ne bi trebao imati veću plaću od ravnateljice vrtića s obzirom na broj zaposlenih kao i na broj djece za koju je ta ravnateljica odgovorna.

Oliver Filipas slaže se sa do sada rečenim. Predlaže da se za sada ne uvode nova radna mjesta odnosno da se izbaci iz Pravilnika poslovni tajnik i računovodstveni referent i da kraj kustosa stoji 1 izvšitelj. Osnivanjem muzeja opterećen je Proračun a cilj je da taj Muzej radi i da se razvija, da se realizira stalni postav za koji će isto tako trebati određena sredstva. Što se tiče računovodstva možda bi i za Muzej te poslove mogli obavljati u Gradu kao što se radi za Dječji vrtić.

Jelena Dunato prihvatila je prijedloge vijećnika Medarića i Damijanjevića te će se predloženi tekst Pravilnika izmijeniti na sljedeći način:

- brišu se članci 13. i 14.,

- u članku 15. mijenja se broj izvršitelja kod kustosa od 2 na 1,

- u članku 15. brišu se stavci 4. i 5.

- preformulirati će se članak 8.

Nakon zaključene rasprave, jednoglasno je donesen sljedeći

**Zaključak:**

Daje se prethodna suglasnost na Pravilnik o unutarnjem ustrojstvu i načinu rada Creskog muzeja.

Tekst Pravilnika o unutarnjem ustrojstvu i načinu rada Creskog muzeja sastavni je dio ovog aključka. Ovaj zaključak objaviti će se u “Službenim novinama” Primorsko-goranske županije.

U 15.45 sati predsjednik Gradskog vijeća Marčelo Damijanjević zatvorio je 26. sjednicu Gradskog vijeća.

Klasa: 021-01/16-1/

Ur. broj: 2213/02-01-16-

Cres, 2. ožujka 2016.

Zapisnik sastavila Predsjednik Gradskog vijeća

Patricija Purić Marčelo Damijanjević